यरलुंग त्संगपो नदी
यरलुंग त्संगपो तिब्बत के पश्चिमी भाग में कैलाश पर्वत और मानसरोवर झील से दक्षिणपूर्व में स्थित तमलुंग त्सो (झील) से उत्पन्न होने वाली एक नदी है। यह दक्षिण तिब्बत घाटी और यरलुंग त्संगपो महान घाटी बनाती हुई दक्षिण की ओर रुख़ कर के भारत के अरुणाचल प्रदेश राज्य में प्रवेश कर जाती है जहाँ इसे सियांग नदी के नाम से जाना जाता है। यही नदी आगे चलकर और चौड़ी हो जाती है और भारत की प्रसिद्ध ब्रह्मपुत्र नदी बनती है। तिब्बत में इसके द्वारा बनाई गई यरलुंग त्संगपो महान घाटी विश्व की सबसे गहरी और सबसे बड़ी तंग घाटी कहलाती है। प्राचीन तिब्बत की संस्कृति के कई महत्वपूर्ण केन्द्र इसी नदी के किनारे बसे हुए थे।
कलंग नदी
कलंग नदी या कोलोंग नदी (Kolong River) या कैलंग नदी (Kailang River) भारत में ब्रह्मपुत्र नदी की एक प्रत्यागत धारा है। यह असम राज्य के नगाँव ज़िले में ब्रह्मपुत्र की मुख्य धार से अलग होती है और गुवाहाटी के समीप कोलोंगपर में उस से फिर से जा मिलती है। यह लगभग 250 किमी तक बहती है और नगाँव, मरिगाँव और कामरूप ज़िलों से गुज़रती है।